Владимир Волков:«2021 иестэ Саранскойсэ панжови неень шкантень ладиця онкологиянь центра»\nЗдравоохранение Владимир Волков:«2021 иестэ Саранскойсэ панжови неень шкантень ладиця онкологиянь центра»\nВладимир Волков ваннызе Республикань онкологиянь диспансерэнь од корпусонь строямонть ды ютавтсь промкс онкологиянь службанть виевгавтоманзо коряс. Кода неизе региононь Прявтось, строямонь тевтне молить эрязасто, уш кизна арсеви прядомс ниле этажсо зданиянь вачкамонть ды ушодомс потмонь отделканть. В.Д.Волков домкасто ваннызе строязь пельксэнть, ёвтась зярыя кармавтомат, конатнень кирдема мельсэ тевтнень седе тов топавтомсто, кортнесь строицятнень марто.\nКорпусонть арсеви стявтомс колмо иес. «2021 иестэ минек улезэ онкологиянь од центранок, конась лади масторлангонь сехте покш стандарттнэнень», – тешкстызе Владимир Волков. Текень пингстэ сон кармавтсь совавтомс зярыя полавтомат проектэнь документациянтень, объектэсь целанек ладяволь неень шкань вешематненень. Республикань онкологиянь диспансерэнь прявт врачонтень Михаил Морозовнень мерезь тонавтнемс отечественной прявт клиникатнень важодемаст, нолдамс тевс сынст опытэст Саранскоень онкологиянь центрасонть.\nЛедстясынек, онкодиспансерэнь од корпусонь строямось ветяви «Здравоохранение» нацпроектэнть лувсо, «Борьба с онкологическими заболеваниями» федеральной программанть коряс, РФ-нь Президентэсь Владимир Путин кармавтсь виевгавтомс онкологиянь службанть, вадрялгавтомс диагностиканть ды онкологиясо сэредицятненень медицинань лезксэнь явоманть.\nНеень шкане республикань онкологиясо сэредицятне примавить консультативной поликлиникасонть (100 ломанть сменазонзо), конась ашти лецямонь корпуссонть. Алкукс жо эрьва чистэ приёмс сакшныть 300 ломанть. А сатыть централизованной цитологической лабораториянь, клинико-биохимической лабораториянь, поликлиниканть юрсо чинь стационаронь таркатне. Арась тарка лецямонть кемекстамонь ды реабилитациянь отделениянть, онкологиянь орматнень сеедьстэ вастневиця форматнень марто сэредицятненень паллиативной лезксэнь отделениянь панжоманть туртов.\nСтроямонь площадканть ванномадо мейле В.Д.Волков якась Н.П.Огарёв лемсэ МГУ-нь Медицинань институтов, косо ютавтсь покш промкс онкологиянь службань виевгавтоманть, истя жо специализированной ды покш технологиянь медицинань лезксэнь виевгавтоманть коряс. Промкссонть ульнесть медицинань организациянь прявттнэ, МР-нь Здравоохранениянь министерствань аволь штатной прявт специалисттнэ, врачтне-онкологтне, медицинань общественностень представительтне.\nРеспубликань Прявтось башка тешкстызе, течи онкологиянь лезксэнь виевгавтомась – отечественной здравоохранениясо прявт ёнкстнэстэ вейкесь. Мордовиясо, кода масторонь лия регионтнэсэяк, арсевить совавтомс зярыя полавтомат онкологиянь службань важодемантень. Республикань онкологиянь диспансерэнтень путови од техника, кармить важодеме амбулаторной онкологиянь лезксэнь ниле центрат: 2019 иестэ – Краснослободской межрайонной больницянть юрсо, 2020 иестэ – Саранскоень кавто поликлиникатнень юрсо, 2021 иестэ – Комсомольскоень межрайонной больницянть юрсо. Целанек онкологиянь орматнень каршо бороцямонь коряс региононь проектэнть топавтомантень явовить 5,5 млрд. целковойть. Онкодиспансерэнь од корпусонть панжомадонзо башка педе-пев витневи неень зданиясь – весемесь тееви республикань эрицятненень медицинань вадря лезксэнть паро условиясо явомга.\nМинек прявт тевенек, кода тешкстызе Мордовиянь Прявтось, – виевгавтомс первичной звенань важодеманть онкологиянь орматнень шкастонзо редямга. «Ризксэнтень, ульнесть истят тевть, зярдо ломанесь ютась диспансеризация, косо мезеяк эзть муе, зярыя шкань ютазь лангс ливтеви раконь нилеце стадиясь. Истя илязо уле. Бути неть тевтне кармить вастневеме – примавить кадрань полавтомань пшти тевть», – яволявтсь Владимир Волков.\nРеспубликань Прявтось тешкстызе, врачтне иляст ютавто профилактикань медосмотратнень формальна. «Зярс оштё сеедьстэ монень сакшныть истят пеняцямот республикань эрицятнень пельде. Секскак кармавтан врачтнень седе покш мель явомс те важодемантень. Зыянов таргозькстнэнь шкастост редямось ламосо ашти первичной звенань врачтнень профессионализмадост», – мерсь Владимир Волков.\nВ.Д.Волков тешкстызе, республикасонть ветяви покш важодема онкологиянь лезксэнь максоманть вадрялгавтоманзо коряс. Истя, редяви вадря ёнов полавтома зыянов орматнень редямост коряс. Те лездась вете иетнень перть киртямс зыянов таргозькстнэнь эйстэ куломатнень 7%. Ней те важодеманть кепедема од уровеньс. Тешкстазель, тедеде республикасонть онкологиянь медицинань лезксэнь финансированиясь касы кавтодо ламоксть.\nПромксонть лувсо кортавсть зярыя кевкстемат, конат сюлмавозь онкологиянь службанть, истя жо специализированной ды покш технологиянь медицинань лезксэнть виевгавтоманть марто. Истя жо кортамось мольсь диагностикань ды лецямонь неень шкань методтнэде, медицинань кадратнень квалификацияст кастомадонть. В.Д.Волков тешкстызе те ёнкссонть Республикань клинической больницянть вадря важодеманзо, сонзэ врачтне кармасть ютамо тонавтнема минсенек ды омбо масторонь сехте вадря клиникатнесэ.\nВладимир Волков истя жо тешкстызе велетнесэ важодиця паро специалисттнэнь покш эрявиксчист. Республикань Минздравонтень кармавтозь седе лезэвстэ нолдамс тевс «Земский доктор» программанть ды республикань лездамонь мератнень. «Ней Россиянь Президентэнть кармавтоманзо коряс «Земский доктор» программань участниктнень туртов саеви иетнень киртямось. Те лезды тердемс велетнес аволь ансяк од врачтнень, истя жо покш опыт марто специалисттнэнь», – тешкстызе Владимир Волков.